浯溪
作者：潘大臨
朝代：宋

paragraphs: 公泛浯溪春水船，繫帆啼鳥青崖邊。
次山作頌今幾年，當時治亂春風前。
明皇聰明真晚謬，乾坤付與哥奴手。
骨肉何傷九廟焚，蜀山騎馿不回首。
天下寧知再有唐，皇帝紫袍迎上皇。
神器蒼忙吾敢惜，兒不終孝聽五郎。
父子幾何不豺虎，君臣寧能責胡虜。
南內凄凉誰得知，人間稱家作端午。
平生不識顔真卿，去年不答高將軍。
老來讀碑淚橫臆，公詩與碑當共行。
不賞邊功寧有許，不殺奉皇猶敢語。
雨淋日炙字未訛，千秋萬歲所鑒多。